Skooltenders: Geld nog gevries | Netwerk24
Deur Francois Williams 30 Julie 2021 15:53
Ondernemings wat getender het om Gautengse skole skoon te maak weens besmetting met die koronavirus kan nog nie hul geld kry nie want onreëlmatighede met die tenders word ondersoek. Foto: Unsplash
Regter Lebogang Modiba het die spesiale ondersoekeenheid (SOE) gelyk gegee in die saak waarin die maatskappye wou keer dat die SOE geld vries in hul bankrekeninge wat hulle uit dié kontrakte verdien het.
Chachulani Group Investments en 'n paar ander ondernemings het 280 kontrakte by die Gautengse departement van onderwys gekry vir die sanitasie, diepskoonmaak en ontsmetting van skole teen Covid-19. Die totale koste van die kontrakte was R431 miljoen van Junie tot Augustus verlede jaar.
Maar die SOE het op 17 Junie vanjaar aansoek gedoen dat die kontrakte tersyde gestel word omdat beweer word die departement van onderwys het nie die waarde gekry waarvoor hy betaal het nie.
Die SOE het in Mei bates en geld van R40,7 miljoen van die betrokke maatskappye gevries, en in Junie 'n hofbevel gekry om nog R22,4 miljoen se bates in bankrekeninge van die maatskappye te vries, het News24 berig.
Daar was ook besware teen die manier waarop van die ondernemings die kontrakte gekry het. Van die kontrakte was bloot bestaande kontrakte wat net verleng is, en ander is sommer via Whatsapp-boodskappe aangestel, blyk dit uit Modiba se uitspraak Vrydag waarin sy die SOE gelyk gegee en die ondernemings se teenaansoek van die hand gewys het.
Volgens Modiba kon die respondente nie voldoende bewys dat die SOE se aansoek nie dringend is nie. Hoewel sommige wel op die departement se databasis as goedgekeurde diensverskaffers was, het hulle ook nie enige beswaar gehad teen die verkeerde manier waarop hulle in dié kontrakte aangestel is nie.
Die SOE voer aan daar was onreëlmatighede met die toeken van die kontrakte. Die ondernemings het nooit kwotasies ingedien vir die skoonmaakwerk nie. Die prys wat gevra is vir die skoonmaak van skole was boonop nie konsekwent nie. Daar is byvoorbeeld tussen R250 000 en R270 000 gevra vir die skoonmaak van laerskole, maar tot soveel as R290 000 vir die skoonmaak van hoërskole en R300 000 vir die skoonmaak van distrikskantore.
Meer oor: Spesiale Ondersoekeenheid | Gautengse Onderwysdepartement | Onderwys | Skole | Sanitasie | Tenderknoeiery